Ka ge Palamente e se na matla ga bjale go fetola Molaokakanywa wa Tšhelete ge fela o šetše o tsebišwa, go dirilwe tshepetšo yeo e tlago hlohleletša botšeakarolo le diphenkgišano tša setšhaba pele o tsebišwa. Tshepetšo e thoma ka gore Tirelo ya Kgoboketšo ya Matlotlo ya Afrika Borwa e ntšhe sethalwa sa molaotherwa matšatši a mošomo a 10 bonnyane pele ga tsebišo ya mathomo yeo e sego ya semmušo ka go Dikomiti tša Palamente. Bobedi bja tšona, Tirelo ya Kgoboketšo ya Matlotlo ya Afrika Borwa le Dikomiti tša Palamente di mema tshwaetšo ya setšhaba ka go sethalwa sa molaotherwa, e ka ba ka mokgwa wa go tliša dingwalwa goba ka polelo. Ge fela tsebagatšo yeo e sego ya semmušo e dirilwe, Dikomiti tša Palamente di swara dikopano tšeo e sego tša semmušo go theeletša dihlagišwa tša molomo. Mafelelong a dipolelo tšeo, Tirelo ya Kgoboketšo ya Matlotlo ya Afrika Borwa le Baditšhelete tša Bosetšhaba ba beakanya tokomane ya go sebogela le go bontšha gore ke ditshwaetšo di fe tšeo di amogetšwego ga mmogo le tšeo di sego tša amogelwa le gore ke ka mabaka a fe.